Document ID: 32010R0449

REGULAMENTUL (UE) NR. 449/2010 AL COMISIEI
din 25 mai 2010
de modificare a Regulamentului (CE) nr. 747/2001 al Consiliului în ceea ce privește contingentele tarifare ale Uniunii pentru anumite produse agricole și produse agricole transformate provenind din Egipt și de abrogare a Regulamentelor (CE) nr. 2276/2003, (CE) nr. 955/2005, (CE) nr. 1002/2007 și (CE) nr. 1455/2007
COMISIA EUROPEANĂ,
având în vedere Tratatul privind funcționarea Uniunii Europene,
având în vedere Regulamentul (CE) nr. 747/2001 al Consiliului din 9 aprilie 2001 privind modul de gestionare a unor contingente tarifare comunitare și a unor cantități de referință pentru produse care ar putea beneficia de preferințe în temeiul acordurilor cu anumite țări mediteraneene și de abrogare a Regulamentelor (CE) nr. 1981/94 și (CE) nr. 934/95 (1), în special articolul 5 alineatul (1) litera (b),
întrucât:
(1)
În 2008 s-a încheiat un Acord sub forma unui schimb de scrisori între Comunitatea Europeană și Republica Arabă Egipt cu privire la unele măsuri reciproce de liberalizare privind produsele agricole, produsele agricole procesate, peștele și produsele pescărești, la înlocuirea Protocoalelor 1 și 2 și a anexelor la acestea, precum și la unele modificări ale Acordului euro-mediteraneean de instituire a unei asocieri între Comunitățile Europene și statele membre ale acestora, pe de o parte, și Republica Arabă Egipt, pe de altă parte, denumit în continuare „acordul”, care a fost aprobat prin Decizia 2010/240/UE a Consiliului (2).
(2)
Acordul prevede noi contingente tarifare pentru produsele agricole și produsele agricole transformate provenind din Egipt. Acordul prevede, de asemenea, modificarea contingentelor tarifare pentru produsele stabilite în Regulamentul (CE) nr. 747/2001, în Regulamentul (CE) nr. 2276/2003 al Comisiei din 22 decembrie 2003 de deschidere a contingentelor tarifare și de stabilire a drepturilor aplicabile în cadrul contingentelor tarifare aplicabile importului în Comunitatea Europeană a produselor agricole transformate originare din Egipt (3), în Regulamentul (CE) nr. 955/2005 al Comisiei din 23 iunie 2005 privind deschiderea unui contingent la importul în Comunitate de orez originar din Egipt (4), în Regulamentul (CE) nr. 1002/2007 al Comisiei din 29 august 2007 de stabilire a normelor de aplicare a Regulamentului (CE) nr. 2184/96 al Consiliului privind importurile în Comunitate de orez originar din Egipt și provenind din această țară (5) și în Regulamentul (CE) nr. 1455/2007 al Comisiei din 10 decembrie 2007 de deschidere a anumitor contingente comunitare de import de orez originar din Egipt (6).
(3)
Este necesar să se implementeze contingentele tarifare noi și modificările aduse contingentelor tarifare existente, prevăzute în acord. Din motive de claritate, este oportună cumularea într-un act legislativ unic a tuturor contingentelor tarifare pentru produsele agricole și produsele agricole prelucrate provenind din Egipt.
(4)
Prin urmare, Regulamentul (CE) nr. 747/2001 trebuie modificat și Regulamentele (CE) nr. 2276/2003, (CE) nr. 955/2005, (CE) nr. 1002/2007 și (CE) nr. 1455/2007 trebuie abrogate.
(5)
Licențele de import emise în temeiul Regulamentelor (CE) nr. 955/2005 și (CE) nr. 1002/2007 sunt valabile de la data emiterii până la sfârșitul lunii următoare. În cazul în care perioada de valabilitate a licențelor de import emise în temeiul regulamentelor sus-menționate, înainte de intrarea în vigoare a prezentului regulament, expiră după data abrogării respectivelor regulamente, importatorii nu ar putea să își respecte obligațiile în materie de licențe de import. Prin urmare, în aceste cazuri, statele membre trebuie să aibă posibilitatea de a deroga de la Regulamentul (CE) nr. 376/2008 al Comisiei din 23 aprilie 2008 de stabilire a unor norme comune de aplicare a regimului de licențe de import și export și de certificate de fixare în avans pentru produsele agricole (7) și de a elibera garanția constituită de către importatori. În interesul clarității, trebuie să se prevadă, de asemenea, că licențele de import emise în temeiul Regulamentelor (CE) nr. 955/2005 și (CE) nr. 1002/2007, după intrarea în vigoare a prezentului regulament sunt valabile numai până la data abrogării respectivelor regulamente.
(6)
Pentru calcularea contingentelor tarifare pentru primul an de aplicare, trebuie prevăzut, în conformitate cu acordul, că volumele contingentelor pentru care perioada contingentară începe înainte de data intrării în vigoare a acordului trebuie reduse proporțional cu perioada scursă înainte de această dată.
(7)
Întrucât acordul se aplică de la 1 iunie 2010, prezentul regulament trebuie să se aplice începând cu aceeași dată. Totuși, din motive de certitudine juridică, dispozițiile privind valabilitatea licențelor emise înainte de acea dată trebuie să se aplice de îndată.
(8)
Măsurile prevăzute de prezentul regulament sunt conforme cu avizul Comitetului Codului vamal,
ADOPTĂ PREZENTUL REGULAMENT:
Articolul 1
Anexa IV la Regulamentul (CE) nr. 747/2001 se înlocuiește cu textul din anexa la prezentul regulament.
Articolul 2
Regulamentele (CE) nr. 2276/2003, (CE) nr. 955/2005, (CE) nr. 1002/2007 și (CE) nr. 1455/2007 se abrogă.
Articolul 3
(1) Valabilitatea licențelor de import emise cu data de expirare după 31 mai 2010 în temeiul Regulamentelor (CE) nr. 955/2005 și (CE) nr. 1002/2007, înainte de intrarea în vigoare a prezentului regulament, expiră la 31 mai 2010.
Prin derogare de la articolul 7 alineatul (1) din Regulamentul (CE) nr. 376/2008, până la 30 iunie 2010, titularul licențelor de import menționate în primul paragraf poate înapoia licențele de import neutilizate autorităților competente din statele membre respective, care deblochează garanția pentru cantitățile neutilizate.
(2) Prin derogare de la articolul 4 alineatul (3) din Regulamentul (CE) nr. 955/2005 și de la articolul 3 alineatul (4) din Regulamentul (CE) nr. 1002/2007, valabilitatea licențelor de import emise în temeiul acestor regulamente după intrarea în vigoare a prezentului regulament expiră la 31 mai 2010.
Articolul 4
Prezentul regulament intră în vigoare la data publicării în Jurnalul Oficial al Uniunii Europene.
Se aplică de la 1 iunie 2010, cu excepția articolului 3, care se aplică de la data intrării în vigoare a prezentului regulament.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 25 mai 2010.

Labels: 3
17
18
6